misteltenfamilien
Misteltenfamilien, Viscaceae, ifølge tidligere systematik en familie af tokimbladede planter med otte slægter og ca. 450 arter udbredt i troperne og varmt tempererede egne. Efter de nyeste resultater anses familien for at være en del af sandelfamilien, Santalaceae.
Arterne i den tidligere misteltenfamilie er alle epifytiske halvsnylteplanter med grønne, gaffelgrenede, leddelte skud og små, enkønnede og gulgrønne blomster. Vand og næringsstoffer optages gennem rodlignende organer, der trænger ind i værtstræets bark og ved, men planterne kan i et vist omfang selv danne næringsstoffer ved fotosyntese. De største slægter er mistelten med ca. 100 arter og den tropisk amerikanske slægt Phoradendron med ca. 190 arter.
Se også dækfrøede.